**Správa o hospodárení spoločnosti LESY MODRA, s.r.o. za rok 2020.**

V tomto roku spoločnosť naplnila plánované úlohy, ktoré zapracovala do hospodárskeho plánu pre rok 2020. Vzhľadom k situácii ohľadne COVID opatrení, ktoré prebiehali počas celého roka, sme po dohode s predsedom valného zhromaždenia ako i dozornou radou, činnosť i plán hospodárenia nastavili k daným podmienkam a obmedzeniam.

**Ťažbová činnosť :**

Taktiež aj v tomto roku sme vykonávali hlavne úmyselné ťažby s naliehavosťou stupňa 1, ktoré prebiehali súčinne so spracovaním čiastočných náhodilých ťažieb, ktoré nám vznikli hlavne v smrekových porastoch, kde sme spracovávali suchárovú kalamitu. Celkový objem vyťaženého dreva , ktorý sa eviduje v lesnej hospodárskej evidencii činil 8.198 m3, z toho náhodná ťažba vo výške 2.345 m3.

**Pestovná činnosť**:

 V oblasti obnovy lesa sme vysadili 80.000 ks sadeníc lesných drevín na ploche 10,5 ha , všetko prvou sadbou, vykázané bolo aj prirodzené zmladenie na obnovovaných plochách o výmere 8,71 ha. Výsadba bola realizovaná jarným a jesenným zalesňovaním a to hlavne drevinou buk lesný.

Vo výkone príprava plochy pre obnovu lesa sa prostredníctvom obyvateľov mesta a okolitých obcí vykonalo uhadzanie haluziny o výmere 10 ha.

Vo výkone prerezávok a výrubu tenčín a krov / výchova mladých lesných porastov/ sme vykonali výchovu v porastoch o výmere 39,74 ha.

Personálne zabezpečenie spoločnosti aj v roku 2020 zotrvalo nezmenené v počte štyroch kmeňových zamestnancov.

 Naďalej ostatné činnosti spoločnosti (komplexné spracovanie dreva, pestovné práce, účtovná a mzdová agenda, právne a daňové poradenstvo, BOZP...) zabezpečujeme dodávateľským spôsobom.

 Na údržbu a opravy lesných komunikácií a odvodňovacích zariadení sme čerpali náklady vo výške 7.963,00 €. Jednalo sa o spojazdnenie komunikácií, ktoré boli vplyvom jarných návalov dažďovej vody poškodzované, ako aj prečistenia odvodňovacích zariadení telesa lesných ciest..

Aj v  roku 2020 bol v spoločnosti vykonaný audit účtovníctva a účtovnej závierky. Správa audítora potvrdila vedenie účtovníctva v súlade so zákonom o účtovníctve. Konštatovala, že neboli zistené žiadne závažné nedostatky.

**Obchodná činnosť:**

|  |  |  |
| --- | --- | --- |
| Sortiment | Predaný objem | Tržby z predaja |
| Guľatina listnatá, ihličnatá | 914,19 m3 | 50.945€ |
| Vláknina listnatá, ihličnatá | 4.482,88 m3 | 218.852€ |
| Palivové drevo (samovýroba) | 3.066,81 m3 | 58.078€ |
| Celkom spolu | 8.463,88 m3 | 327.875€ |

V oblasti obchodnej činnosti sme vykonávali predaj drevnej hmoty z lesných skladov, pričom dopravu si obchodní partneri zabezpečovali na vlastné náklady.

Najväčší podiel predaja drevnej hmoty pozostával z predaja energetického dreva odberateľom spoločnosti .Aj v tomto roku sme zaznamenali nárast záujmu obyvateľov Modry a okolitých obcí o palivové drevo pre vlastnú potrebu. Vzhľadom k danej situácii a opatreniam COVID 19 sa spoločnosť snažila realizovať predaj a odbyt drevnej hmoty avšak u niektorých sortimentov najmä vlákninového dreva sme museli pristúpiť k čiastočnému zníženiu cien oproti roku 2019, čo je však celkový stav na trhu s drevom. Poznámka: v tabuľke obchodnej činnosti je zahrnutý aj predaj haluziny , ktorý nejde do evidencie ťažby LHE.

**Hospodársky výsledok a plnenie záväzkov voči mestu Modra:**

|  |  |  |
| --- | --- | --- |
|  |  **Plán** |  **Skutočnosť** |
| Náklady | **429.517** |  **341.146** |
| Výnosy | **433.616** |  **346.129** |
| Hospodársky výsledok (pred zdanením) | **4.099** |  **4.983** |
|  |  |  |

 Hlavný profitom mesta Modra ako vlastníka lesných pozemkov je nájomné za lesné pozemky, ktoré sú prenajaté spoločnosti.

|  |  |  |
| --- | --- | --- |
|  |  **Plán** |  **Skutočnosť** |
| Výška nájomného |  **60.000€** |  **60.000€** |
| Podiel nájomné / tržby |  **13,84%** |  **17,33%** |

Spoločnosť nevykazovala žiadne polehotné záväzky voči svojim obchodným partnerom, ako aj dodávateľom služieb a prác. Vďaka obchodným opatreniam spoločnosť nevykazuje žiadne polehotné pohľadávky, napriek komplikovanej situácii „COVID 19“.

Najväčšími nákladovými položkami sú položky za nájom mestu a komplexné spracovanie drevnej hmoty.

V Modre dňa: 15.03.2021

 Ing. Milan Gajar

Konateľ spoločnosti